## Zakon o izmjenama Zakona o proglašenju Nacionalnog parka "Krka

### NN 13/1997 (6.2.1997.), Zakon o izmjenama Zakona o proglašenju Nacionalnog parka "Krka

# ZASTUPNIČKI DOM SABORA REPUBLIKE HRVATSKE

Na osnovi članka 89. Ustava Republike Hrvatske, donosim

## ODLUKU

### O PROGLAŠENJU ZAKONA O IZMJENAMA ZAKONA O PROGLAŠENJU NACIONALNOG PARKA "KRKA"

Proglašavam Zakon o izmjenama Zakona o proglašenju Nacionalnog parka
"Krka", koji je donio Zastupnički dom Sabora Republike Hrvatske
na sjednici 24. siječnja 1997.

Broj: 01-97-148/1

Zagreb, 30. siječnja 1997.

Predsjednik

Republike Hrvatske

dr. Franjo Tuđman, v.r.

---

## **Z A K O N**

### **O IZMJENAMA ZAKONA O PROGLAŠENJU**

### **NACIONALNOG PARKA "KRKA"**

Članak 1.

U Zakonu o proglašenju Nacionalnog parka "Krka" ("Narodne
novine", br. 5/85. i 9/88.) članak 1. mijenja se i glasi:

"Rijeka Krka s priobalnim područjem, od Knina do Skradina, unutar
granica iz članka 2. ovoga Zakona, u površini od 109 km2, proglašuje se
nacionalnim parkom."

Članak 2.

Članak 2. mijenja se i glasi:

"Nacionalni park "Krka" čini područje unutar granice
koja ide od početne točke - križanja ceste Knin - Kistanje i željezničke
pruge - granica ide tom cestom prema Kistanjama do kote 327,0 (Matješevac),
gdje skreće prema jugu do kote 318,3, pa prema jugozapadu na kote 297,5
i 271,2 na željezničkoj pruzi. Dalje prugom sve do kote 261,5 sjeverno
od slapišta Manojlovac, gdje se odvaja od pruge i ide na kotu 252,6, pa
na jug-jugozapad do kote 237,1 u Čučevu. Od kote 237,1 ide u smjeru jugozapada
do kote 240,4 (jugoistočno od zaseoka Krneta), zatim u smjeru zapad-jugozapad
do kote 240,4 pa preko Carigradske drage u smjeru juga do kote 232,6 (sjeveroistočno
od zaseoka Verovići), zatim prema jugozapadu, izostavljajući Veroviće,
do kote 221 (Nožić) i dalje u istome smjeru do mjesta na kojem se cesta
počinje spuštati prema Roškome slapu, zatim prema jugoistoku do kote 232,4
( u predjelu Seline), pa u smjeru jug-jugozapad do kote 203 (jugoistočno
od Plankovače), zatim u smjeru zapad preko potoka Jaruga na brdo Obišnjak
do kote 229. Od te kote prema jugoistoku na kote 233 (Veliki Debeljak)
i 196 (Mali Debeljak), pa u smjeru jug-jugozapad do vrha Glavice i dalje
u istome smjeru do sjecišta s cestom Dubravice - Rupe, gdje skreće u smjeru
jugoistoka do kote 236, zatim u smjeru jugozapada do kote 168 na Žurić
brdu, sjeveroistočno od Skradina. Odavde granica ide nešto južnije na kotu
123, a dalje prema jugoistoku na Skradinski most. Skradinskim mostom prelazi
na lijevu obalu Krke i penje se na kotu 172 (Glavica), zatim prema jugoistoku,
paralelno s tokom Krke, vrhom njezina kanjona, izostavivši tvornicu i naselje
Lozovac, do kote 186 na cesti Šibenik - Skradinski buk, te dalje ciljajući
prema koti 189 ( Sveti Dimitrije) na cesti Šibenik - Drniš, s tim da na
udaljenosti 250 m prije te kote skreće prema istoku i teče usporedno s
cestom Šibenik - Drniš u duljini od 450 m, a dalje prema sjeveroistoku
na kotu 209,9, zatim u smjeru sjever-sjeveroistok uz naselje Goriš, obuhvativši
cijelo naselje, do kote 220,2, pa u smjeru sjeveroistoka do kote 223 (Glavica),
a zatim prema sjeverozapadu preko Čikole na kotu 227, od koje prema zapadu
do kote 229 (na putu Ključ - Ključice), pa dalje u smjeru zapad-jugozapad
do kote 227,4, zatim u smjeru sjeverozapad do kote 231,5 (zapadno od Drinovaca),
dalje u smjeru sjeverozapada do kote 222, pa u smjeru sjever-sjeverozapad
do kote 219, prelazi Rošku dragu u smjeru sjeveroistoka do kote 235,1,
potom prema sjeverozapadu do kote 234 (jugozapadno od zaseoka Mazelini),
dalje u smjeru sjever-sjeveroistok do kota 251,8 (Cerovi Grm) i 240,9,
jugozapadno od Nečvena. Odavde smjerom istok-sjeveroistok, do kote 237,4
(Kućetine), gdje skreće prema sjeverozapadu na kote 238,1 i 235,6. Dalje
granica ide na kotu 237,6 (iznad hidroelektrane Miljacka) pa na istok preko
kota 257,0, 266,7 i 266,2 sjeverno od Marasovina, na kote 274,4 i 289,4
zatim dalje prema sjeveroistoku, južno od Matasa, na kote 305,5, 333,5
i dalje 2 km u pravcu kote 367,5 te na početnu točku (raskrižje ceste i
željezničke pruge).

Granice Nacionalnog parka "Krka" ucrtane su na topografskoj
karti mjerila 1: 25.000, koja se čuva u Ministarstvu kulture i sastavni
je dio ovoga Zakona."

Članak 3.

Ovaj Zakon stupa na snagu osmoga dana od dana objave u "Narodnim
novinama".

Klasa: 351-01/96-02/07

Zagreb, 24. siječnja 1997.

ZASTUPNIČKI DOM

SABORA REPUBLIKE HRVATSKE

Predsjednik
Zastupničkog doma Sabora
**akademik Vlatko Pavletić,** v. r.

Zakon, NN 13/1997-203